באקלים הטלוויזיוני הצפוף כל כך של ימינו, תחיות ועיבודים מחודשים של סדרות ותיקות הם דרך נוחה מאוד למשוך תשומת לב. CBS עושה זאת השנה עם שתי קלאסיקות. האחת, "מרפי בראון", שבה לחיים 20 שנה אחרי שירדה. השנייה, "מגנום", היא רימייק לדרמה בלשית קלילה שהייתה הצלחה ענקית של הרשת בשנות ה-80 והפכה את טום סלק ואת שפמו לכוכבי על. היא ללא ספק תרגיש בבית לצד העיבודים הנוכחיים של הרשת ל"הוואי חמש אפס", "מקגיוור" ו-"S.W.A.T".
שתי המחודשות האלה הן רק חלק מההיצע החדש של CBS, שהזמינה את מספר הסדרות הגדול מבין כל הרשתות. רובן ככולן יצירות נוסחה כמו שהרשת וצופיה הקשישים אוהבים - דרמות פשע עם סיפורים שנפתחים ונסגרים באותו פרק, וקומדיות לא מאוד מתוחכמות שרובן ככולן במתכונת הנושנה של מולטי-קאמרה (היוצאות מן הכלל הן "שלדון הצעיר" ו"במשפחות הכי טובות"). יחד עם זאת, סדרת הפנטזיה החדשה "God Friended Me" והדרמה החברתית "The Red Line" בכיכובו של נואה וויילי, נראות על פניהן כחריגה מסקרנת מהשטאנץ.